Det Økonomiske og Sociale Udvalgs udtalelse om »Kommissionens forslag til Rådets direktiv om sikkerhedsregler og -standarder for passagerskibe« (96/C 212/05)

Rådet for Den Europæiske Union besluttede den 22. marts 1996 under henvisning til EU-traktatens artikel 84, stk. 2, at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Transport og Kommunikation, som udpegede Eduardo Chagas til ordfører. Sektionen vedtog sin udtalelse den 13. maj 1996.

Det Økonomiske og Sociale Udvalg vedtog på sin 336. plenarforsamling af 29.-30. maj 1996, mødet den 29. maj 1996, med 104 stemmer for, 1 imod og 2 hverken for eller imod, følgende udtalelse.

1. Indledning

1.1. Nogle af de internationale konventioner om passagerskibes sikkerhed, f.eks. SOLAS-konventionen () og Den Internationale Konvention om Lastelinjer, gælder ikke for passagerskibe i indenrigsfart. Dette hul i de internationale sikkerhedsbestemmelser har medført forskellig sikkerhedslovgivning i medlemsstaterne og uensartet anvendelse heraf.

1.2. Rådets forordning (EØF) nr. 3577/92 (cabotagesejlads) () har vist, at det er nødvendigt at udfylde dette hul for at sikre en fair konkurrence mellem operatørerne. I Kommissionens meddelelse af 24. februar 1994 om en fælles politik for sikkerhed til søs () blev indførelsen af fælles sikkerhedsregler for passagerskibe bebudet. Endelig opfordrede Rådet i sin resolution af 8. juni 1993 () Kommissionen til at foreslå foranstaltninger, der kan garantere sikkerheden til søs for passagerskibe, der sejler i EU's farvande.

2. Kommissionens forslag

2.1. Det foreliggende direktivforslag sigter mod at garantere et ensartet sikkerhedsniveau for menneskeliv og ejendom på passagerskibe i indenrigsfart og at tilvejebringe lige konkurrencevilkår baseret på konvergente standarder, så forvridning af konkurrencen inden for EU undgås.

2.2. For at sikre opfyldelsen af de nævnte mål finder Kommissionen følgende bestemmelser påkrævet med udgangspunkt i SOLAS-Konventionen og Den Internationale Konvention om Lastelinjer:

a) et første sæt af bestemmelser skal omhandle en opdeling af passagerskibene i forskellige klasser alt efter, hvilket havområde de sejler i;

b) et andet sæt af bestemmelser skal tjene indførelsen af generelle sikkerhedskrav for de forskellige klasser af passagerskibe;

c) et tredje sæt af bestemmelser omhandler supplerende og ækvivalente sikkerhedskrav samt undtagelser. Mellem medlemsstaterne er der naturligvis forskelle med hensyn til kystlinjens form og de geografiske og klimatiske forhold, og ikke alle passagerskibe er konstrueret og bygget til at have de samme egenskaber. Disse bestemmelser skal derfor kompensere for utilstrækkelige eller urimelige bestemmelser ved indførelse af supplerende krav eller undtagelser fra de generelle krav;

d) et fjerde sæt af bestemmelser indeholder forskrifter for syn og udstedelse af certifikater, således at de anerkendte organisationer kan foretage inspektion og kontrollere, at skibet er i forsvarlig stand.

2.3. Endelig fastsætter direktivet procedurer for, hvordan der inden for rammerne af IMO skal forhandles om harmonisering af de internationale sikkerhedsregler for passagerskibe i international fart og indrømmelse af undtagelser for sådanne skibe, når de er i international fart på korte ruter i lukkede farvande eller under beskyttede forhold.

3. Generelle bemærkninger

3.1. På linje med de tidligere udtalelser, herunder især udtalelsen om meddelelsen »En fælles politik for sikkerhed til søs« (), udtrykker ØSU tilfredshed med direktivforslaget og specielt hensigten om at harmonisere sikkerhedsregler og -standarder for passagerskibe i indenrigsfart, så det undgås, at der opstår konkurrenceforvridninger på dette felt.

3.2. ØSU bemærker, at der i forskrifterne i bilag I består forskelle, afhængigt af skibsklasse og af, om der er tale om eksisterende eller nye skibe. Dette forekommer at være den mest korrekte indfaldsvinkel, fordi den gør det muligt at tilpasse forskrifterne til specifikke driftsforhold og derved nedbringe eventuelle ekstra byrder som følge af strukturændringer eller ændringer i udstyr.

3.3. ØSU har allerede tilsluttet sig Kommissionens bemærkning om, at EF's søtransportpolitik skal »tilvejebringe konkurrencedygtige transportydelser og sikre, at sådanne foregår med mindst mulig risiko for besætning, passagerer, fragt og fartøjer, for havmiljøet og aktiviteter på kysten« (se fodnote 3, s. 21).

3.4. Det er et spørgsmål om at sørge for effektiv overholdelse af de fastsatte standarder. I denne forbindelse har det europæiske samarbejde inden for Paris-memorandummet ganske særlig betydning. Her ønsker ØSU at henvise til sin udtalelse om forslaget til rådsdirektiv om »Havnestatskontrol i EF« (), hvor der stadig resterer mange uløste problemer.

3.5. Lige som i tidligere udtalelser mener ØSU ikke, at Kommissionen bør erstatte medlemsstaterne i IMO.

3.5.1. Dette må dog ikke forhindre den i at koordinere medlemsstaternes deltagelse i denne organisation. ØSU tilslutter sig således, at man på EU-plan udfolder de nødvendige bestræbelser for at harmonisere anvendelsen af SOLAS-Konventionens regler på passagerskibe i international fart og for at sikre obligatorisk anvendelse inden for rammerne af IMO af de principper, som er nedfældet i MSC-cirkulære nr. 606 ().

4. Særlige bemærkninger

4.1. Artikel 2, litra m)

I den engelske version bør udtrykket »such State« for klarheds skyld erstattes med »that Member State« ligesom i litra n) i samme artikel.

4.2. Artikel 3

I stk. 2 bør det tydeliggøres, at forslaget heller ikke finder anvendelse på passagerskibe, der benyttes på indre vandveje.

4.3. Artikel 4

4.3.1. ØSU gør opmærksom på, at kriterierne for inddelingen af passagerskibene i forskellige kategorier ikke er ensartede i de forskellige medlemsstater, og der bør derfor foretages en harmonisering.

4.3.2. Da »signifikant bølgehøjde« er et af kriterierne for definition af kategorier af passagerskibe, gør ØSU opmærksom på, at det er nødvendigt snarest at få opstillet en referenceramme.

4.4. Artikel 6

4.4.1. ØSU mærker sig muligheden for, at en flagstats administration kan fastsætte standarder, der er ækvivalente med konventionens, når der er tale om specifikke driftsforhold. Ihukommende at en lang række flagstater ikke formår at sikre passende kontrol med sikkerhedsstandarderne på skibe, som er registreret eller som sejler under deres flag, fremhæver ØSU betydningen af at iagttage bestemmelserne i denne artikels stk. 3, litra d, samt bestemmelserne vedrørende havnestatskontrol (jf. ovenfor pkt. 3.4).

4.4.2. Da der opstår pligt til at anvende GMDSS (), bør der tages hensyn til det nødvendige i at tilpasse datoerne for ikrafttrædelsen.

4.5. Artikel 7

ØSU fremhæver, at denne artikel ikke må lægge hindringer i vejen for forskrifter, som garanterer et højere sikkerhedsniveau.

4.6. Artikel 11

Betegnelsen »overensstemmelseserklæring«, som omtales i denne artikel, må ikke forveksles med det overensstemmelsesdokument, der benyttes i forbindelse med ISM-koden.

4.7. Artikel 12

Som nævnt i punkt 3.5 mener ØSU, at Kommissionen fortsat bør fungere som koordinator af medlemsstaternes holdninger, omend med beføjelse til at fremsætte forslag og tage initiativer.

4.8. Bilag I

4.8.1. Kapitel II-1, Afsnit B, 1

Det bør specificeres, at bestemmelserne i koden for intakt stabilitet kun gælder for skibe med en længde på over 24 meter.

4.8.2. Kapitel II-1, Afsnit B, 8

ØSU gør opmærksom på, at det er nødvendigt at harmonisere den benyttede terminologi, bl.a. med hensyn til udtrykkene »regulations«, »rules« og »standards«.

4.8.3. Kapitel II-1, Afsnit B, 13

ØSU finder det nødvendigt at få belyst, om samtlige underpunkter under punkt 7 gælder for eksisterende skibe i klasse B.

4.8.4. Kapitel II-2, Afsnit B, 16

Den anførte frist (1. oktober 1997) bør ændres under hensyntagen til datoen for offentliggørelsen af det direktiv, som det foreliggende forslag vedrører.

Bruxelles, den 29. maj 1996.

Carlos FERRER

Formand for Det Økonomiske og Sociale Udvalg

() International konvention om sikkerhed for menneskeliv på søen.

() EFT nr. L 364 af 12. 12. 1992, s. 7.

() EFT nr. C 34 af 2. 2. 1994, s. 47.

() EFT nr. L 271 af 7. 10. 1993, s. 1.

() ØSU's udtalelse - EFT nr. C 34 af 2. 2. 1994, s. 47.

() ØSU's udtalelse, EFT nr. C 393 af 31. 12. 1994, s. 50.

() »Port State Concurrence on SOLAS Exemptions« (om havnestaters accept af SOLAS-undtagelser).

() Global Maritime Distress and Safety System (GMDSS).